McKinsey sê jammer oor R1 miljard van Eskom | Maroela Media
McKinsey sê jammer oor R1 miljard van Eskom
Kevin Sneader, wêreldwye besturende vennoot van die internasionale konsultantefirma McKinsey. Foto: www.mckinsey.co
Kevin Sneader, wêreldwye besturende vennoot van die internasionale konsultantefirma McKinsey, het Maandag om verskoning gevra dat die maatskappy Eskom te veel laat betaal het in ŉ omstrede ooreenkoms van byna R1 miljard wat met die staatskapingskandaal verbind word.
Financial Times het berig Sneader het die verskoning in ŉ toespraak by die Gibs-sakeskool in Johannesburg gemaak. Hy het erken McKinsey het Eskom te veel vir sy dienste gevra en die sage te lank laat uitrek. “Die fooi was daarop gerig om ons belegging terug te kry eerder as wat dit gestrook het met Eskom se situasie. In daardie konteks was die fooi te hoog. Dit moes nie gebeur het nie.”
Sneader het gesê McKinsey wil sy “opregte verskoning” oor die debakel uitspreek. Die verskoning kom nadat McKinsey in ŉ skikking ingestem het om die R1 miljard aan Eskom terug te betaal. Die firma het egter beklemtoon die terugbetaling is geensins ŉ erkenning van skuld nie.
Eskom het destyds die geld aan McKinsey betaal vir werk wat gedoen is aan ŉ omkeerprogram. ŉ Ondersoek is daarna van stapel gestuur om te bepaal of McKinsey willens en wetens geld van die kragvoorsiener na Trillian herlei het as ŉ manier om die kontrak met Eskom te verseker.
Volgens Financial Times het Sneader gesê McKinsey het versuim om die volle omvang van die Suid-Afrikaanse publiek se woede in ag te neem oor die staatskapingskandaal waarin miljarde rande van staatsinstansies na maatskappye met bande met die Gupta-familie herlei is.
Die Gupta-maatskappy Trillian was die verskaffersontwikkelingsvennoot vir McKinsey. Trillian het meer as ŉ halfmiljard rand in die sak gesteek met die Eskom-kontrak. Die verhouding tussen Trillian en McKinsey is in Maart 2016 beëindig.
“Om doodeerlik te wees, ons was te ver verwyderd om die toenemende woede in Suid-Afrika te verstaan,” het Sneader gesê.
McKinsey het egter nie die rente terugbetaal wat hy op die fooi gehef het terwyl ŉ regsgeding oor die betaling aan die gang was nie.
Vrou skiet inbreker: Man ook vir ander misdade gesoek
Waaroor is hulle rêgtig jammer? Jammer dat hulle uitgevang is?
Arak · 2 jare gelede
Dit is nou gaaf en alles, maar wat van die miljard wat hulle die jaar voor dit ook gekry het en so voorts vir die afgelope n (n=24?) jare? Wanneer kan ons die ou geldjies met rente terug verwag? Dit is tog duidelik dat die maatskappy se kern waardes oneties is, so hoekom hulle vir enige projekte gebruik? Ek is van mening dat hulle nie ‘n sent sou terug betaal, was hulle nie uitgevang nie.
Bernard Hellberg · 2 jare gelede
Natuurlik nie, dankie aan ons op en wakker media
En nou gaan die Eskom menere weer vat bonusse kry vir hul groot prestasies!
Genade, selfverryking op sy beste. Hoe groot is hierdie “pie”…….
McKinsey is seker ook bly apartheid is ‘n sonde, nou kan hulle met die ANC om die vleispotte sit. Toe raak dit warm met Eskom. Nogsteeds ‘n goeie transaksie. Die rente moet nogal stewig wees op daardie bedrag. Baie besighede baat by hierdie korrupte regering, terwyl ons moet glo dit is nou ware demokrasie.
Dit is sulke nuus wat my net weereens laat besef dat mense wat so sanik dat die wêreld moet ingryp in SA hul tyd mors. Hulle soek hierdie korrupte regering, want uit hom maak hul miljarde. Hulle voel hy vy vir ons. Vul net hul sakke.
Waarom word hulle nie in die trunk gefoeter nie
Ek kom al hoe meer onder die indruk dat die wyse waarop “besigheid” gedoen word in die huidige tydsvak in der waarheid “wettige diefstal” is.
Integriteit is n haas ongekende eienskap in dié landskap waar die skaal gekalibreer is om te mislei.
” n Valse weegskaal is vir die Here n gruwel, maar in n volle gewig het Hy behae. ”